**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Ιανουαρίου 2021, ημέρα Παρασκευή και ώρα 09.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών: «Καθορισμός του εύρους της αιγιαλίτιδας ζώνης στη θαλάσσια περιοχή του Ιονίου και των Ιονίων Νήσων μέχρι το Ακρωτήριο Ταίναρο της Πελοποννήσου». (3η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Εξωτερικών, κ. Νικόλαος-Γεώργιος Δένδιας, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Παναγιώτα (Νόνη) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Καλή σας μέρα κυρίες και κύριοι.

Ξεκινά η 3η συζήτηση για την επεξεργασία του σχεδίου νόμου του Υπουργείου Εξωτερικών σχετικά με το εύρος της αιγιαλίτιδας ζώνης στο Ιόνιο Πέλαγος και στα Ιόνια Νησιά μέχρι το Ακρωτήριο Ταίναρο στην Πελοπόννησο.

Τον λόγο έχει ο Εισηγητής της Μειοψηφίας, κ. Γεώργιος Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Κύριε Πρόεδρε, επειδή μας ενημέρωσε με ευγένεια ο κ. Υπουργός πριν για τις νομοτεχνικές βελτιώσεις και επειδή θα αναφερθούμε σε αυτές και θα φαίνεται λίγο σόλοικο να αναφερόμαστε σε βελτιώσεις που δεν έχουν παρουσιαστεί.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εάν είναι έτοιμος ο Υπουργός να τις καταθέσει;

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Κατάλαβα ότι θα κατατεθούν, απλώς για να αναφερθούμε . Εγώ προσωπικά θέλω να ευχαριστήσω τον κ. Υπουργό για αυτές. Να κατατεθούν για να αναφερόμαστε.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριε Πρόεδρε, κύριοι συνάδελφοι καλημέρα σας.

Εστάλησαν στην Γραμματεία της Κυβέρνησης - θα τις δείτε - και ενόψει της συζήτησης στην Ολομέλεια αν υπάρχει οποιαδήποτε παρατήρηση την συζητάμε, δεν υπάρχει θέμα.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):**Είναι πολλές ή μια;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Είναι αλλαγές στο άρθρο 4 κατά τα λεχθέντα και τις παρατηρήσεις.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Είναι μια και στο άρθρο 2.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Στο άρθρο 2 το συζητήσαμε λίγο το πρωί. Αν θα θέλατε να έχετε μια δεύτερη σκέψη και εσείς, να έχουμε και εμείς μια δεύτερη σκέψη. Δεν διαφωνούμε επί της ουσίας. Το ερώτημα είναι, είναι σκόπιμο ή όχι να αναφερθεί εκεί. Απλώς, μέχρι εκεί.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επομένως συνεχίζουμε τη διαδικασία.

Τον λόγο έχει ο Εισηγητής της Πλειοψηφίας, κ. Αναστάσιος Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις δύο προηγούμενες συνεδριάσεις αναλύσαμε όλοι μαζί εδώ διεξοδικά αυτό το σημαντικό νομοσχέδιο.

Πράγματι, λοιπόν, κρατάμε στα χέρια μας ένα ιστορικό σχέδιο νόμου με το οποίο η Ελλάδα για πρώτη φορά επεκτείνει την αιγιαλίτιδα ζώνη της στα 12 ναυτικά μίλια στη θαλάσσια περιοχή του Ιονίου Πελάγους και των Ιονίων Νήσων ως και το ακρωτήριο Ταίναρο στην Πελοπόννησο.

Είναι πολύ σημαντικό και ενθαρρυντικό το γεγονός ότι οι πολιτικές δυνάμεις της χώρας τοποθετήθηκαν επί του νομοσχεδίου με μεγάλη υπευθυνότητα.

Η επέκταση της αιγιαλίτιδας ζώνης στο Ιόνιο είναι ένα ζήτημα εθνικής σημασίας, αυξάνουμε την κυριαρχία μας σε ένα πολύ σημαντικό κομμάτι του θαλασσίου χώρου μας. Στην ουσία, λοιπόν, η χώρα μεγαλώνει.

Η Νέα Δημοκρατία χαιρετίζει τη συναίνεση που επιτεύχθηκε κατά την προχθεσινή συζήτηση και το γεγονός ότι το νομοσχέδιο αυτό λειτουργεί ως βάση εθνικής συνεννόησης σε μείζονα και κρίσιμα εθνικά ζητήματα.

Η επέκταση των χωρικών υδάτων γίνεται κατ’ εφαρμογή του άρθρου 27 του Συντάγματος καθώς αφορά μεταβολή στα όρια της Επικράτειας για την οποία απαιτείται νόμος που πρέπει να ψηφιστεί με την απόλυτη πλειοψηφία του συνόλου των Βουλευτών.

Η απόφαση της Κυβέρνησης για επέκταση στα 12 μίλια στο Ιόνιο σηματοδοτεί, λοιπόν, τη μεταστροφή της εξωτερικής πολιτικής της χώρας μας, από την αδράνεια στην ενεργητικότητα. Η Ελλάδα, αξιοποιεί, προς όφελος του εθνικού συμφέροντος, όλες τις δυνατότητες που της δίνει το Διεθνές Δίκαιο, έτσι η απόφαση, για την επέκταση των χωρικών υδάτων στο Ιόνιο έρχεται σήμερα ως η τελική πράξη της διευθέτησης των εκκρεμοτήτων στην περιοχή, μετά και την πρόσφατη συμφωνία οριοθέτησης θαλασσίων ζωνών που υπεγράφη ανάμεσα στον κύριο Δένδια και τον Ιταλό ομόλογό του. Γι’ αυτό και η χρονική στιγμή είναι η πλέον κατάλληλη.

Αγαπητές και αγαπητοί συνάδελφοι, άκουσα με προσοχή τις αναφορές της Αντιπολίτευσης στις επιφυλάξεις Νέας Δημοκρατίας, όταν ο κύριος Κοτζιάς είχε μιλήσει για επέκταση χωρικών υδάτων στο Ιόνιο το 2018. Η αποδοτική και η μακρόπνοη διπλωματία χρειάζεται ρεαλισμό και ετοιμότητα αντίδρασης. Σήμερα οι συνθήκες που επικρατούν στη γειτονιά είναι εντελώς διαφορετικές από εκείνες, που επικρατούσαν τρία χρόνια νωρίτερα. Εκτός του αυξημένου τουρκικού αναθεωρητισμού αλλά και του παράνομου τουρκολυβικού μνημονίου, που διαμόρφωσε μία δυσάρεστη και απροσδόκητη πραγματικότητα- γεγονότα που αποτελούν εξωγενείς παράγοντες- έχουμε και κάτι ακόμα. Τον τελευταίο ενάμιση χρόνο η ελληνική εξωτερική πολιτική έχει κάνει σημαντικά βήματα μπροστά. Σήμερα, χάρη στους χειρισμούς της Κυβέρνησης Μητσοτάκη, έχουμε πια στη φαρέτρα μας τις δύο νόμιμες συμφωνίες, με την Ιταλία και την Αίγυπτο όπως ανέφερα και νωρίτερα και ειδικά η συμφωνία με την Ιταλία είναι ο καταλύτης για την επέκταση των χωρικών υδάτων στο Ιόνιο.

Η Κυβέρνηση, λοιπόν, διαθέτει έναν συνολικό εθνικό σχεδιασμό και αυτή η επέκταση δεν γίνεται αποσπασματικά, δεν γίνεται στο κενό. Με τόλμη, με αποφασιστικότητα, η Κυβέρνηση, διευθετεί σταδιακά τα εκκρεμή ζητήματα με γειτονικά κράτη και προχωρά βήμα-βήμα στην εφαρμογή μιας ολοκληρωμένης εθνικής στρατηγικής. Η Ελλάδα πλέον δεν περιορίζεται απλά και μόνον στην επίκληση του Διεθνούς Δικαίου, αντίθετα στη νέα εποχή, αξιοποιεί το Διεθνές Δίκαιο για να κατοχυρώσει τα δικαιώματά της.

Αγαπητές και αγαπητοί συνάδελφοι, στο σημερινό νομοσχέδιο θεμελιώνεται η σύμβαση του Δικαίου της θάλασσας. Περίπου 25 χρόνια μετά την κύρωση αυτής της σύμβασης και η πατρίδα μας εφαρμόζει κατά γράμμα το άρθρο 3, σύμφωνα με το οποίο κάθε παράκτιο κράτος έχει το αναφαίρετο δικαίωμα να επεκτείνει τα χωρικά του ύδατα μέχρι και τα 12 ναυτικά μίλια.

Για τις επιμέρους διατάξεις του νομοσχεδίου συζητήσαμε αναλυτικά τις προηγούμενες ημέρες. Θα ήθελα όμως να σταθώ σε ορισμένες παρατηρήσεις των φίλων, συναδέλφων της Αντιπολίτευσης. Στα σχόλια περί υπευθυνότητας της Νέας Δημοκρατίας, θα ήθελα να είμαι ξεκάθαρος. Ουδέποτε η Παράταξή μας αρνήθηκε να πάρει καθαρή θέση απέναντι στα μείζονα πολιτικά ζητήματα. Όταν το 2018 είχε διατυπώσει τις επιφυλάξεις της για την ξαφνική ανακοίνωση του τότε Υπουργού Εξωτερικών του ΣΥ.ΡΙΖ.Α., το έπραξε διότι αντιλαμβανόταν ότι εκείνη η αναγγελία δεν αποτελούσε μέρος ενός ευρύτερου και ολοκληρωμένου σχεδιασμού. Επίσης, χθες, έγιναν αναφορές στη στάση της Νέας Δημοκρατίας στη συμφωνία των Πρεσπών. Ο Κυριάκος Μητσοτάκης από την αρχή είχε ξεκαθαρίσει, ότι επρόκειτο για μια κακή, για μια αρνητική συμφωνία και όλοι μας τονίσαμε, ότι από τη στιγμή που η συμφωνία αυτή κυρωθεί από την Βουλή, τότε θα παράγει έννομα αποτελέσματα που δεν αντιστρέφονται. Αυτή δυστυχώς είναι η πραγματικότητα. Οι διεθνείς συνθήκες τις οποίες κυρώνει το Κοινοβούλιο μιας σοβαρής χώρας, τη δεσμεύουν.

Για τις δε διερευνητικές επαφές Ελλάδας και Τουρκίας, πάλι ακούστηκαν χθες πολλά.

Πρόκειται, λοιπόν, για μία άτυπη διαδικασία καταγραφής θέσεων και αντιθέσεων χωρίς δεσμεύσεις. Η Ελλάδα ουδέποτε φοβήθηκε τον διάλογο με γειτονικές χώρες και ουδέποτε ποδηγετήθηκε από τρίτους ούτως ώστε να ξεκινήσει οποιεσδήποτε συνομιλίες.

Επιλέγει τον διάλογο., όπως ταυτόχρονα, επιλέγει να διατηρεί και αξιόμαχες τις Ελληνικές Ένοπλες Δυνάμεις ως ασπίδα αποτροπής.

Σήμερα η ατζέντα των επαφών είναι συγκεκριμένη. Αφορά μόνο ΑΟΖ και υφαλοκρηπίδα, επομένως αναφορές περί κρυφών συμφωνιών και μυστικών διαπραγματεύσεων ανήκουν στη σφαίρα της επιστημονικής φαντασίας.

Το ίδιο ισχύει και για το κυπριακό. Η Ελληνική Δημοκρατία ως εγγυήτρια δύναμη του κυπριακού κράτους, απορρίπτει με τον πιο κατηγορηματικό τρόπο την λύση των δύο κρατών που τελευταίως φέρνει στη δημόσια συζήτηση η Τουρκία.

Επιμένουμε στη διζωνική δικοινοτική ομοσπονδία. Άλλωστε, αυτό είναι και το ζητούμενο στα ηνωμένα έθνη εδώ και πάρα πολλά χρόνια και μας βρίσκει αντίθετους κάθε συζήτηση περί de jure διχοτόμησης της Κύπρου.

Έτσι οι αιτιάσεις, ότι δήθεν η κυβέρνηση συμφώνησε – ενδεχομένως - μυστικά στη λύση δύο κρατών, αντιλαμβάνεστε ότι είναι απολύτως έωλες. Στηρίζουμε την κυπριακή Δημοκρατία και εργαζόμαστε όλοι μαζί για μια δίκαιη λύση που δεν θέλει διαίρεση και φυσικά, δεν νομιμοποιεί τα τετελεσμένα τουρκικής εισβολής.

Αγαπητές και αγαπητοί συνάδελφοι, θα ήθελα σήμερα να κλείσω και να σταθώ στην συναίνεση που πετύχαμε στο νομοσχέδιο αυτό.

Είναι πολύ ενθαρρυντική αυτή εξέλιξη. Είναι πολύ ιστορικές οι στιγμές. Γι’ αυτό, κύριε Δένδια, εμείς επαναλαμβάνουμε ότι με αίσθημα ευθύνης, υπερψηφίζουμε το νομοσχέδιο αυτό. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον εισηγητή της πλειοψηφίας. Παρακαλώ τον εισηγητή της πλειοψηφίας του ΣΥΡΙΖΑ, τον κύριο Γιώργο Κατρούγκαλο, να έρθει στο βήμα.

Θυμίζω σε όλους και στους συναδέλφους μας που παρακολουθούν με webex, ότι σε λίγο θα ξεκινήσει στην Ολομέλεια η προ ημερησίας διατάξεως συζήτηση σε επίπεδο αρχηγών κομμάτων για το ζήτημα της πανδημίας. Γι' αυτό, θα παρακαλέσω όλους - για να μπορέσουμε να ολοκληρώσουμε τη συζήτησή μας - να είναι όσο το δυνατόν πιο σύντομη. Ευχαριστώ.

Το λόγο έχει ο κύριος Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Θα προσπαθήσω να ανταποκριθώ, κύριε πρόεδρε. Ούτως η άλλως είχε την ευγένεια να μας ενημερώσει λίγο πριν ξεκινήσει η διαδικασία, όσους από τους εισηγητές είμαστε παρόντες, ο Υπουργός, ότι ορισμένες από τις παρατηρήσεις μας τις νομοτεχνικές στο άρθρο 4, πρόκειται να τις κάνει δεκτές και ότι στο άρθρο 2 συνεχίζει να προβληματίζεται, σε σχέση με τις προτάσεις που κάναμε.

Άρα, προφανώς, θα τοποθετηθώ επί των αλλαγών αυτών όταν ανακοινωθούν επίσημα με την τελική τους μορφή, που απ’ ότι αντιλαμβάνομαι θα γίνει στην Ολομέλεια.

Άκουσα με προσοχή αυτά που είπε ο συνάδελφος, ο Εισηγητής της πλειοψηφίας, ο οποίος και εγκρατής νομικός είναι και ευγενής είναι, ορισμένες φορές φαίνεται όμως ότι έχει άγνοια κινδύνου.

Διότι δεν είναι δυνατόν να μας προκαλεί λέγοντας, ότι η κριτική της Νέας Δημοκρατίας - όταν αυτή η πολύ θετική ρύθμιση - εισήχθη, όταν αυτή η πρόταση που έρχεται τώρα ως πρόταση της Νέας Δημοκρατίας εισήχθη ως πρόταση του ΣΥΡΙΖΑ, είχε ασκηθεί επαχθής κριτική, όχι επειδή ήταν επιπόλαια - κι αυτό έχει ειπωθεί - όμως, το κύριο σημείο της κριτικής - που δείχνει πλήρως δημαγωγική αντίληψη, θα έλεγα αν επιθυμούσα να είμαι οξύς, ακόμα και ελλείψει πατριωτισμού ως προς την αποδυνάμωση μιας θετικής θέσης, αλλά δεν να το φτάσω μέχρι εκεί - η κριτική ήταν, διαβάζω, τους δύο θεσμικούς εκπροσώπους της δημοκρατίας, γιατί αυτή η πρόταση «χωρίζει τη χώρα στη μέση», διότι «δίνει τη δυνατότητα στην Τουρκία να επιμείνει στη γνωστή της θέση ότι στο αιγαίο δεν μπορεί να εφαρμοστεί πλήρως το δίκαιο της θάλασσας», ο ένας θεσμικός εκπρόσωπος Νέας Δημοκρατίας, ο ένας τομεάρχης, ο άλλος τομεάρχης, «διότι δημιουργεί τετελεσμένα κατ’ αποκοπή και προσχωρεί στην επιχειρηματολογία της Τουρκίας» και φυσικά αυτή η επίσημη θέση της νέας δημοκρατίας - όπως θύμισε και ο κύριος Χήτας χθες στην επιτροπή διαβάζοντας αναλυτικά τα αποσπάσματα και επιτρέποντάς μου να μην είμαι τόσο αναλυτικός όσο θα ήμουν αν αυτά δεν είχαν ήδη παρουσιαστεί στη βουλή. -Δεν αφορούσε, προφανώς, τους δύο τομεάρχες της Νέας Δημοκρατίας, αλλά πολύ οξύτεροι ήταν άλλοι εκπρόσωποι του κόμματος.

Με τη γνωστή γλαφυρότητα του, ο κύριος Γεωργιάδης έλεγε ότι είναι μεγάλη ζημιά που ξεχώρισε το Ιόνιο Από το Αιγαίο για τα 12 μίλια.

Άρα, καλά κάνατε και προσχωρήσατε στη θέση μας. Καλό είναι να συμφωνούμε σε μία εθνική γραμμή. Αλλά μη μας κοροϊδεύετε και από πάνω ότι τάχα αλλά ήταν αυτά που λέγατε και άλλα είναι αυτά που λέτε τώρα ή ότι τάχα άλλη ήταν η κριτική σας. Scripta manet και όχι μόνο scripta, δηλώσεις on camera είχαν γίνει, για να δείξετε με τόσο έντονο τρόπο την αντίθεσή σας.

Για τη Συμφωνία των Πρεσπών, πάλι με προκαλείτε, σε άσχετο νομοσχέδιο. Τι έλεγε, το είχα σημειώσει γιατί μου είχε κάνει εντύπωση. Τέτοιες μέρες ήταν, 25.1.2019. «Εθνική ήττα και εθνικό λάθος» έλεγε ο κύριος Μητσοτάκης «που προσβάλλει και την αλήθεια και την ιστορία της πατρίδας μας η Συμφωνία των Πρεσπών». Και πολύ σωστά χθες ο Υπουργός των Εξωτερικών, απευθυνόμενος στον ομόλογό του Υπουργό της Αλβανίας του είπε ότι χάρη στη Συμφωνία των Πρεσπών είναι που εσείς σήμερα δεν μπορείτε να λέτε ότι πολεμήσατε δίπλα στο Μέγα Αλέξανδρο στο Γρανικό στην Ισσό και στα Γαυγάμηλα πού είναι η πραγματικότητα, πού είναι η αλήθεια. Ε, λίγο, λοιπόν, αυτοσεβασμό να δείξετε. Μην προσβάλλετε τη νοημοσύνη μας και μην προκαλείτε τον ελληνικό λαό. Δημαγωγήσατε προκλητικά σε όλα τα μέτωπα της εξωτερικής πολιτικής κατ’ εξοχήν στη Συμφωνία των Πρεσπών και όμως στο συγκεκριμένο ζήτημα, για το οποίο συζητάμε. Σας σεβόμαστε, θέλουμε να υπάρχει εθνική συναίνεση, θέλουμε να υπάρχει εθνικό μέτωπο, αυτά δεν θα τα βάζαμε ούτως ή άλλως εμείς κάτω από το χαλί. Είναι δυνατόν, όμως, να τα θέτετε εσείς σαν βασικό θέμα της συζήτησης και να περιμένετε ότι δεν θα τοποθετηθούμε; Είναι δυνατόν να νομίζετε ότι ο ελληνικός λαός, στερείται μνήμης και κρίσης; Αγαπητοί συνάδελφοι, τα εθνικά μέτωπα, χτίζονται στην αλήθεια. Δεν μπορεί να υπάρχει οποιουδήποτε είδους πολιτική, πολύ περισσότερο εξωτερική πολιτική, που να μην παίρνει υπόψη αυτές τις παραμέτρους και αυτό το μείζον θεμέλιο κάθε εθνικής πολιτικής, κατά τον εθνικό μας ποιητή, επίσης, πρέπει να μάθουμε να θεωρούμε εθνικό ό,τι είναι αληθές.

Πρέπει να το υπηρετήσετε και σε ό, τι αφορά την επικείμενη διαπραγμάτευση με την Τουρκία. Ασκήσαμε κριτική, γιατί θα διευκολυνόταν όχι μόνο η διαπραγμάτευση, αλλά και η δυνατότητα αποτροπής της επιθετικότητας της Τουρκίας αν είχε γίνει ήδη πράξη ό,τι από την αρχή είχαμε προτείνει και Υπουργός Εξωτερικών είχε προαναγγείλει τον Αύγουστο, την επέκταση, δηλαδή, των χωρικών υδάτων νότια και ανατολικά της Κρήτης, λέμε εμείς, νότια λέει ο Υπουργός, ούτως ώστε και το σήμα να είναι δεδομένο ότι δεν έχουμε καμία επιφύλαξη για την άσκηση κυριαρχικών μας δικαιωμάτων και όταν εκδηλώνεται η επιθετικότητα της Τουρκίας με παράνομες έρευνες και ανάμεσα στα 6 και στα 12 μίλια, να κάνουμε εμείς την πρωτοβουλία και να μην περιμένουμε μόνο αμυντικά αντανακλαστικά, να αντιδρούμε στις δικές της ενέργειες.

Και δεν ανήκει στο χώρο της επιστημονικής φαντασίας, αγαπητέ συνάδελφε το ότι έγινε συνάντηση στο Βερολίνο. Δεν είμαι καν βέβαιος ότι το Γραφείο του Πρωθυπουργού είχε ενημερώσει πλήρως το Υπουργείο Εξωτερικών και ότι δεν ξέρουμε ακόμα τι ακριβώς είχε τότε συμφωνηθεί, για την εξέλιξη του ελληνοτουρκικού διαλόγου.

Τώρα, λοιπόν, σας λέμε γι’ αυτό δύο πράγματα. Στο ένα, τουλάχιστον, στα λόγια έχουμε τις διαβεβαιώσεις του Πρωθυπουργού, ότι η ατζέντα θα περιοριστεί αποκλειστικά στο ένα και μοναδικό ζήτημα, που έχουμε να συζητήσουμε με την Τουρκία, την οριοθέτηση των θαλάσσιων οικονομικών ζωνών. Λέμε, όμως και ένα άλλο, όλα στο φως. Ακόμα και θέματα, που, νομίζετε ότι λόγω της εξέλιξης διαπραγμάτευσης, δεν μπορούν να ανακοινωθούν δημόσια, τουλάχιστον, να ενημερωθούν τα πολιτικά κόμματα. Ιδανικά με τη διαδικασία του Εθνικού Συμβουλίου Εξωτερικής Πολιτικής, αλλιώς με την πρακτική, που και εγώ ακολουθούσα και ο νυν Υπουργός ακολουθεί, της ενημέρωσης κατ’ ιδίαν των εκπροσώπων των κομμάτων. Φυσικά κάθε έμπρακτη αμφισβήτηση του κλίματος διαλόγου, πρέπει να απαντιέται.

Το θεωρώ αυτονόητο, αλλά είναι η τρίτη φορά που το ζητάω, να ενημερωθούμε για τον εάν έγινε και ποιο ήταν το περιεχόμενο του διαβήματος για την πρώτη πρόκληση της τουρκικής πλευράς στα Ίμια, όταν πανηγύρισαν ότι τάχα απομάκρυναν από τα δικά τους χωρικά ύδατα την ακταιωρό που ήταν στα δικά μας, με τη γνωστή θεωρία ότι τα Ίμια δεν είναι καν γκρίζα ζώνη, είναι δικιά τους τάχα περιοχή. Γι’ αυτό και το ονομάζουν με άλλο όνομα, Καρντάκ. Προφανώς και για το χθεσινό συμβάν της παρενόχλησης αλιευτικού μας πλοίου.

Άρα, μη μας παρεξηγείτε. Θα στηρίξουμε και εθνικές λύσεις και το εθνικό μέτωπο, με την προϋπόθεση ότι υπάρχει εθνική στρατηγική, που δεν υπάρχει και σας καλούμε να την συνδιαμορφώσουμε, όχι να συγκυβερνήσουμε, η Κυβέρνηση κυβερνά, αλλά να γίνει Συμβούλιο Εθνικών Αρχηγών, να υπάρχει εθνική γραμμή. Και το ξαναλέω. Όλα στο φως. Δεν μπορεί να υπάρξει λύση, χωρίς να έχει τον ελληνικό λαό στρατευμένο πίσω από αυτή. Αυτό προϋποθέτει ενημέρωση, συναίνεση και να ξέρουμε, πράγματι, τα μείζονα θέματα, τα οποία συζητούνται.

Σας ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Κατρούγκαλε.

Το λόγο έχει ο κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι Βουλευτές, καλημέρα. Είναι καλές στιγμές του Ελληνικού Κοινοβουλίου. Το λέω αυτό με βάση την εμπειρία μου, με καλές στιγμές του Ελληνικού Κοινοβουλίου, μέσα σε λίγες μέρες να εκφράζεται σχεδόν ομοφωνία πάνω σε πολύ σοβαρά θέματα, όπως στα 12 ναυτικά μίλια ή τα Rafale, xθες, στην Ολομέλεια της Βουλής, παρόλες τις διαφωνίες, παρόλες τις διαφορές.

Είναι καλές στιγμές, γιατί σε θέματα Εξωτερικής και Αμυντικής Πολιτικής τα πολιτικά κόμματα δείχνουν την αίσθηση ευθύνης που το καθένα έχει και η αίσθηση ευθύνης αυτής από αυτή αποτυπώνεται, όχι μόνο σε λόγια, αλλά και σε συμπεριφορές και σε ψηφοφορίες στο Κοινοβούλιο.

Το δεύτερο θέμα, που θέλω να υπογραμμίσω παρόντος του κυρίου Υπουργού, το έθεσα χθες στην ομιλία μου αναλυτικότερα αφορά στο Κυπριακό. Κύριε Υπουργέ, με τις εξελίξεις αυτές που δεν αφορούν μόνο την ψευτοκυβέρνηση των κατεχομένων, αφορούν πια την Τουρκία, η οποία έχει προσανατολιστεί στη λύση των δύο κρατών, που είναι 100% η διχοτόμηση, κάτι που έρχεται σε πλήρη αντίθεση με τις αποφάσεις του ΟΗΕ και της Γενικής Συνέλευσης του Συμβουλίου Ασφαλείας.

Νομίζω ότι η Κυβέρνηση πρέπει να πάρει πρωτοβουλίες, να δείξει για ένα άλλο θέμα, όχι για τα θέματα που έχει η Ελλάδα με την Τουρκία, αλλά για τα θέματα που έχει ως ελληνισμός με την Τουρκία.

Πώς αυτό το κράτος πια επαξίως φέρει τον τίτλο του «κράτους ταραξία»;

Παραβιάζει όλες τις αρχές και τις αποφάσεις του Ο.Η.Ε. και υπερασπίζεται πια μια πολιτική διχοτόμησης της Κυπριακής Δημοκρατίας.

Νομίζω ότι είναι ώρα και δεν αντιφάσκει αυτό με τις διερευνητικές εντολές να πάρετε πρωτοβουλίες, για το θέμα αυτό.

Σε ότι αφορά το θέμα μας, το σπουδαίο θέμα μας σήμερα, την επέκταση των χωρικών μας υδάτων στα 12 ναυτικά μίλια, εγώ ήμουν και στην επί της αρχής συζήτηση αναλυτικός, αλλά και χθες, στην κατ’ άρθρον συζήτηση.

Δεν έχω τη διάθεση να επαναλάβω τα επιχειρήματα που εξέφρασα. Κατανοώ και τους δύο προηγούμενους συναδέλφους μου, που μείνανε στο θέμα, αλλά γενίκευαν κιόλας στις σύντομες ομιλίες τους και εγώ δεν θα είμαι αναλυτικότερος, απλώς δε θα επαναλάβω τα επιχειρήματα που άρθρωσα χθες ή λίγες μέρες πριν. Θα θίξω δύο άλλα θέματα, ένα των οποίων είναι μέσα στο θέμα μας αποκλειστικά και το δεύτερο είναι θέμα παροχής κάποιων πληροφοριών, που κρίνω σκόπιμο να αποτυπωθούν στα πρακτικά για μελλοντική χρήση.

Το θέμα που σχετίζεται με το σχέδιο νόμου, αφορά ορισμένες επισημάνσεις αυτονόητες σχετικά με το Π.Δ 107/2020, που είναι η βάση για τη σημερινή εξέλιξη των πραγμάτων στην πράξη. Ψηφίζουμε ένα νόμο, μιλάει για 12 μίλια ως επέκταση της κυριαρχίας μας ο νόμος αυτός, αλλά πρέπει να μάθουμε από πού ξεκινάμε. Το από που ξεκινάμε για να φτάσουμε στα 12 ναυτικά μίλια, μας το προσδιορίζει το Π.Δ 107/2020. Έκανα κάποιες αναφορές σ’ αυτό χθες και θέλω σήμερα να προσθέσω δύο πράγματα.

Κοίταξα για το κλείσιμο των κόλπων. Δεν είμαι ειδικός, ούτε χαρτογράφος είμαι ούτε τοπογράφος είμαι, αλλά με τις λίγες γνώσεις που διαθέτω, κοιτώντας το Διάταγμα και κοιτώντας και το χάρτη, είδα ότι σε όλα τα κλεισίματα των όρμων ή των κόλπων τηρείταιτο ίδιο κριτήριο, κατά την πρώτη δική μου εντύπωση.

Άρα, το κλείσιμο των κόλπων ξεκινάει από τις δύο άκρες, λίγο ή πολύ, των κόλπων ή των όρμων, τραβάς μια ευθεία γραμμή και τα ύδατα που είναι εντός από την ευθεία γραμμή αποτελούν τα εσωτερικά ύδατα. Δε βρήκα, δε, διαφοροποιήσεις στα κριτήρια και σε ότι αφορά τους όρμους και σε ότι αφορά τους κόλπους. Άρα, νομίζω ότι είμαστε σε καλή γραμμή πλεύσης.

Το ίδιο, με τις περιορισμένες γνώσεις τις δικές μου και των συνεργατών μου, είδα και στα θέματα των γραμμών βάσης και ενημερώνω, ως εκ του περισσού ενδεχομένως, την Επιτροπή μας, ότι για τις γραμμές βάσης αλλά και για το κλείσιμο των κόλπων, η δεοντολογία, είναι νομική δεοντολογία καταγράφεται στο ίδιο το Δίκαιο της Θάλασσας και από κει και πέρα οι τοπογράφοι και οι χαρτογράφοι, εκεί όπου υπάρχει διακριτική ευχέρεια, ακολουθούν τις πολιτικές εντολές. Απ’ ότι φαίνεται, έχουμε, σε ότι αφορά τη χάραξη αυτή, καλή πρακτική. Άρα, τα 12 ναυτικά μίλια εκκινούν από καλές αφετηρίες.

Έχω να κάνω δύο ερωτήσεις στο προκείμενο στον κ. Δένδια, είμαι σίγουρος ότι δε θα απαντήσει, μιας και σε καμία από τις ερωτήσεις που έχουν πολιτικό περιεχόμενο δεν απαντάει. Ούτε για τη συμφωνία με την Αίγυπτο την τμηματική, ούτε για τη συμφωνία με την Ιταλία, ούτε και σήμερα, ούτε για την Κρήτη μας είπε κάτι, εκτός από το ότι στα μελλοντικά σχέδια της Κυβέρνησης υπάγεται και αυτό.

Θέλω να ρωτήσω, αφού υπάγεται κι’ αυτό, η ίδια γραμμή χάραξης που ακολουθήθηκε και στην περίπτωση των 12 ναυτικών μιλίων για όρμους, κόλπους και για γραμμές βάσης, θα ακολουθηθούν και σε ότι αφορά την Κρήτη;

Έχετε δώσει αυτήν την εντολή ή θα πάμε σε ακτογραμμή εκεί;

Επίσης, έχετε δώσει εντολή, όπως μας είπατε, για μια μελλοντική διευθέτηση του θέματος για όλη την Κρήτη, νότια και βόρεια της Κρήτης ή μόνο για το νότιο ή το νοτιοδυτικό κομμάτι της; Αν θέλετε, μας λέτε.

Το δεύτερο θέμα και με αυτό θα κλείσω, που θέλω να αναφέρω, αυτό δεν είναι μέσα στα θέματα του σχεδίου νόμου, με την αυστηρή έννοια του όρου, αλλά είναι γενικότερο, το έθιξα και χθες, αφορά το Αιγαίο, αφορά την αποκλειστικά δική μας δυνατότητα να επεκτείνουμε και εκεί την κυριαρχία μας στα 12 ναυτικά μίλια.

Η Ελλάδα δεν φοβάται το casus belli της Τουρκίας. Η Ελλάδα, όμως, εδώ και δεκαετίες, ως προς το θέμα αυτό, διαρθρώνει, με ομοφωνία των πολιτικών δυνάμεων που κυβέρνησαν, την πολιτική της, αντιτάσσει στις διάφορες ανοησίες ότι το Αιγαίο, δεν πρόκειται να γίνει ποτέ κλειστή θάλασσα αν επεκτείνει, κατά το δικαίωμά της, η χώρα μας στα 12 ναυτικά μίλια την κυριαρχία της.

Το 71% του χώρου του Αιγαίου θα είναι πια ελληνική κυριαρχία, αλλά πάντα θα υπάρχει ελευθερία της αβλαβούς διέλευσης, η οποία είναι δικαίωμα κάθε χώρας, τρίτης χώρας, έναντι της παράκτιας χώρας που έχει επεκτείνει τα χωρικά της ύδατα στα 12 ναυτικά μίλια.

Είχα κάνει μια αναφορά στην αβλαβή διέλευση χθες και θέλω σήμερα να επεκτείνω αυτή μου την αναφορά με ορισμένα στοιχεία. Είχα πει ότι η αβλαβής διέλευσης είναι ένας όρος που εμπεριέχει δύο νοήματα. Της διέλευσης αυτής κάθε αυτής και της αβλαβούς διέλευσης στη συνέχεια. Με την αβλαβή διέλευση, κατά το Δίκαιο της Θάλασσας, εναρμονίστηκε η ελευθερία της ναυσιπλοΐας με την επέκταση της κυριαρχίας των παράκτιων κρατών στα 12 ναυτικά μίλια. Αυτή είναι η λογική της αβλαβούς διελεύσεως, που ξαναλέω είναι δικαίωμα δεν είναι παραχώρηση σε ένα τρίτο κράτος από αυτό το παράκτιο κράτος που έχει επεκτείνει την κυριαρχία του στα 12 ναυτικά μίλια.

Από το Εθιμικό Δίκαιο καθιερώνεται η αβλαβής διέλευση, πριν δηλαδή το Δίκαιο της Θάλασσας του 1982, από την υπόθεση της πατρίδας του κυρίου Υπουργού της Κέρκυρας, τα στενά της Κέρκυρας, που αποτέλεσαν θέμα απόφαση του Διεθνούς Δικαστηρίου το 1949 και η αβλαβής διέλευση, ως αβλαβής διέλευση, ορίζεται από το Δίκαιο της Θάλασσας, εκείνη που δεν δημιουργεί προβλήματα στην ασφάλεια, στη δημόσια τάξη του παράκτιου κράτους και δεν διαταράσσει την ειρήνη. Αυτές είναι οι γενικές Αρχές.

Τώρα, φτάνουν αυτές οι γενικές Αρχές για τον νομοθέτη του Διεθνούς Δικαίου του 1982; Όχι. Προχωράει στο ίδιο το Δίκαιο της Θάλασσας, στη σύμβαση αυτή του Μοντέγκο Μπαίυ, με το άρθρο 19.2, σε λεπτομερή καταγραφή του τι είναι αβλαβής διέλευση, ορίζοντας, αγαπητοί συνάδελφοι, τι την διαταράσσει. Όχι μόνο οι γενικές Αρχές, μην προσβάλλεις την ειρήνη, τη δημόσια τάξη και την ασφάλεια, αλλά ποιες διελεύσεις προσβάλλουν αυτά τα τρία προηγούμενα αγαθά.

Θα κάνω μια αναφορά ενδεικτική γιατί πρέπει να είμαι και σύντομος. Απειλή, ή πραγματική χρήση βίας, διεξαγωγή στρατιωτικών ασκήσεων που προϋποθέτουν άδεια του παράκτιου κράτους αλλιώς δεν είναι αβλαβής η διέλευση, συλλογή πληροφοριών που θίγουν την άμυνα του παράκτιου κράτους, εκτόξευση, φόρτωση ή εκφόρτωση στρατιωτικού υλικού, σοβαρή ρύπανση, αλιεία και άλλες πολλές περιπτώσεις.

Έχει απασχολήσει τη νομολογία αλλά και τη θεωρία, το ζήτημα αν ο κατάλογος των πολλών περιπτώσεων που συγκροτούν παραβίαση της αβλαβούς διελεύσεως είναι ενδεικτικός στο Δίκαιο της Θάλασσας ή είναι αποκλειστικός. Οι περισσότεροι επιστήμονες λένε ότι είναι ενδεικτικός, αλλά έχουν εκφραστεί αντίθετες γνώμες. Επίσης, υπάρχει ένα γεγονός που θέλω να μνημονεύσω το οποίο μου κάνει εντύπωση να το θυμάμαι. Το 1989 η Σοβιετική Ένωση τότε και οι Ηνωμένες Πολιτείες με κοινή δήλωση μίλησαν για εξαντλητική καταγραφή στο Δίκαιο της Θάλασσας των ενεργειών εκείνων που συνιστούν προσβολή της αβλαβούς διελεύσεως και όχι ενδεικτική, για να περιορίσουν τα θέματα που θα μπορούσαν να δημιουργήσουν κρίσεις και εντάσεις. Τέλος, φορείς της αβλαβούς διελεύσεως - και αυτό είναι χαρακτηριστικό - είναι κάθε μορφή πλοίου, στρατιωτικού, εμπορικού, ιδιωτικού, αναψυχής και ούτω καθεξής.

Κυρία και κύριοι βουλευτές, δεν έχω να προσθέσω κάτι περισσότερο, αλλά κλείνοντας την ομιλία μου υπογραμμίζω ότι εμείς ψηφίζουμε ναι, είμαστε θετικοί στην επέκταση των χωρικών υδάτων στο Ιόνιο στα 12 ναυτικά μίλια. Απορούμε, καθόλου ρητορικά αλλά πραγματικά και ουσιαστικά, γιατί δεν προχωρήσατε έστω μέχρι το νοτιοδυτικό τμήμα της Κρήτης. Δεν μας καλύπτει το 1 παράγραφος 2 του σχεδίου νόμου, ούτε οι δικές σας διαβεβαιώσεις. Θα έχουμε την ευκαιρία και τη Δευτέρα να τα πούμε και εκτός δημοσιότητας, κ. Υπουργέ, αφού είχατε την ευγενή καλοσύνη να μας καλέσετε. Επαναλαμβάνω, χωρίς να τα πω και σήμερα στη συνεδρίαση μας, όλα τα επιχειρήματα που εξέφρασα εδώ ως Ειδικός Αγορητής του ΠΑΣΟΚ-Κινήματος Αλλαγής ισχύουν στο ακέραιο. Ό,τι είπα στην πρώτη, επί της αρχής, συνεδρίαση και ό,τι είπα και χθες. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. .Αναστασιάδης Σάββας, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Παναγιώτα (Νόνη) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Λοβέρδο.

Το λόγο θα πάρει ο Ειδικός Αγορητής του Κ.Κ.Ε., κ. Γιώργος Μαρίνος, αλλά, προηγουμένως, μου ζήτησε ο κ. Κατρούγκαλος, για να κάνει μία διόρθωση μια διόρθωση.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Επειδή ο νυν Υπουργός Εξωτερικών της Βόρειας Μακεδονίας είναι αλβανικής εθνικής καταγωγής, από παραδρομή αντί να πω ότι «συναντήθηκε Υπουργός χθες με τον ομόλογό του της Βόρειας Μακεδονίας», είπα ότι «συναντήθηκε με τον ομόλογό του της Αλβανίας». «Βόρεια Μακεδονία» είναι το σωστό και μπορεί οι Ιλλυριοί ίσως να ήταν με το στρατό του Μεγάλου Αλεξάνδρου, Σλάβοι όμως σίγουρα δεν ήταν.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ελάτε, κ. Μαρίνο, έχετε το λόγο.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.):** Κύριε Υπουργέ, κυρίες και κύριοι βουλευτές, από την πρώτη μέρα της συζήτησης, για το νομοσχέδιο που αφορά στην επέκταση της αιγιαλίτιδας ζώνης στο Ιόνιο Πέλαγος στα 12 μίλια, είπαμε, να αποφευχθούν οι υπερβολές και να συζητήσουμε επί της ουσίας, αλλά με επιμονή η Κυβέρνηση συνεχίζει, να μιλάει για «ιστορική συμφωνία», ενώ ορισμένα κυβερνητικά στελέχη, φτάνουν μέχρι του σημείου, να επιχειρούν, να συνδέσουν την επέκταση της αιγιαλίτιδας ζώνης με την αστική απελευθερωτική επανάσταση του 1821 και κατανοούμε ότι αυτό είναι και αβάσιμο και αδικαιολόγητο.

Κατά τη γνώμη μας η Κυβέρνηση παγιδεύεται και εγείρεται το εξής ερώτημα: Γιατί από το 1995 που επικυρώθηκε η Διεθνής Σύμβαση για το Δίκαιο της Θάλασσας η Νέα Δημοκρατία και τα άλλα Κόμματα, που κυβέρνησαν - το ΠΑΣΟΚ και ο ΣΥΡΙΖΑ - δεν προχώρησαν στην επέκταση των χωρικών υδάτων στα 12 μίλια και κράτησαν με τη δική τους λογική μικρή την Ελλάδα; Που μπορεί, να οδηγήσει η κυβερνητική προσέγγιση; Δεκάδες κράτη επέκτειναν την αιγιαλίτιδα ζώνη σύμφωνα με τη Διεθνή Σύμβαση για το Δίκαιο της Θάλασσας, ορισμένα κράτη και πέρα από τα 12 μίλια. Η Τουρκία προχώρησε σε επέκταση στα 12 μίλια στη Μαύρη Θάλασσα και στην Ανατολική Μεσόγειο και σύμφωνα με την κυβερνητική λογική, θα έπρεπε, να πανηγυρίζει, μέχρι σήμερα.

Υπάρχει ένα ακόμα «αγκάθι», που δε μπορεί, να ξεπεράσει η Κυβέρνηση. Όπου κι αν έγινε επέκταση της αιγιαλίτιδας ζώνης ή ακόμα και όπου οριοθετήθηκαν οι άλλες θαλάσσιες ζώνες, η υφαλοκρηπίδα και η αποκλειστική οικονομική ζώνη, οι λαοί δεν έζησαν και δε ζούνε καλύτερα. Αντίθετα, οξύνθηκε ο ανταγωνισμός και ζήσαμε ή ζούμε ιμπεριαλιστικούς πολέμους για τον έλεγχο των ενεργειακών πηγών και των αγωγών. Τη σφραγίδα τους βάζουν οι νόμοι του καπιταλιστικού εκμεταλλευτικού συστήματος και η αναμέτρηση, για τη γεωστρατηγική αναβάθμιση των αστικών τάξεων.

Το καθοριστικό στοιχείο είναι η πολιτική, που εφαρμόζεται. Δηλαδή, αν αυτή θα υπηρετεί τα συμφέροντα των μεγάλων οικονομικών ομίλων ή τα συμφέροντα των εργαζομένων. Εδώ το Κ.Κ.Ε έθεσε τις θέσεις του και με στοιχεία απέδειξε τον αντιλαϊκό χαρακτήρα της πολιτικής της Κυβέρνησης και των προηγούμενων Κυβερνήσεων. Σε μια κοινωνία που είναι χωρισμένη σε τάξεις με αντίθετα συμφέροντα, δεν μπορεί, να οικοδομηθεί εθνική ομοψυχία. Οι εργάτες, τα λαϊκά στρώματα, δεν μπορεί, να πανηγυρίζουν μαζί με τους μονοπωλιακούς ομίλους, τις ενεργειακές εταιρείες που προσδοκούν οφέλη από την επέκταση της αιγιαλίτιδας ζώνης και την οριοθέτηση των άλλων θαλάσσιων ζωνών.

Πριν λίγους μήνες υπογράφηκαν οι συμφωνίες της Ελλάδας με την Ιταλία και την Αίγυπτο για τις θαλάσσιες ζώνες, αλλά αποδεδειγμένα η ζωή του λαού αντί να βελτιωθεί, χειροτέρεψε.

Ασφαλώς υπάρχουν διαφορετικές αναλύσεις. Υπάρχουν διαφορετικές προσεγγίσεις και κάθε κόμμα εκφράζει τις θέσεις του. Η ιδεολογική πολιτική διαπάλη είναι θεμιτή και δεν δικαιολογείται η προσπάθεια προβολής μιας πλαστής ή επίπλαστης εικόνας ομοψυχίας.

Όσον αφορά τις διερευνητικές συνομιλίες. Λέμε εμείς οι επαφές, όπως λέει η κυβέρνηση- και μιλάμε για συνομιλίες, γιατί ήδη οι προθέσεις έχουν ανιχνευτεί και η συζήτηση, ενδεχομένως να μπει και στην ουσία- θέλουμε να σημειώσουμε τα εξής. Όπως δηλώνουν παράγοντες που πήραν μέρος ή είχαν μια ευθύνη σημαντική για τις διερευνητικές επαφές ή συνομιλίες τα προηγούμενα χρόνια, σε αυτές συζητήθηκε με την Τουρκία το θέμα της αιγιαλίτιδας ζώνης που αποτελεί τον πυρήνα των άλλων θαλάσσιων ζωνών. Επομένως, δεν είναι ακριβής η τοποθέτηση που έγινε και στην Επιτροπή ότι εκεί επιδιώκουμε αποκλειστικά να γίνει συζήτηση για την υφαλοκρηπίδα και την ΑΟΖ. Το ζήτημα είναι με ποια θέση θα πάει η κυβέρνηση στις διερευνητικές, ιδιαίτερα στην περιοχή του Αιγαίου: στα 6 ή τα 12 μίλια; Ή έχει μπει σε ενέργεια το σενάριο περί κλιμακωτών χωρικών υδάτων που το είχαμε ζήσει και τα προηγούμενα χρόνια επί ΠΑ.ΣΟ.Κ.; Δηλαδή, 6 , 8 , 10, 12 μίλια;

Αυτά είναι πολύ σοβαρά ζητήματα. Για αυτό και το πλαίσιο που είχε τεθεί και σε προηγούμενες διερευνητικές συνομιλίες εκφράζουμε, ασφαλώς ,την έντονη αντίθεσή μας και έρχεται σε αντίθεση με τη σχετική πρόβλεψη της Διεθνούς Σύμβασης για το Δίκαιο της Θάλασσας που αναφέρει ότι τα νησιά έχουν δικαίωμα στις θαλάσσιες ζώνες όπως η ηπειρωτική Ελλάδα. Για τα ζητήματα αυτά δεν έγινε συζήτηση και αυτό σε συνδυασμό με την πρόθεση της Τουρκίας να γίνει συζήτηση εφ’ όλης της ύλης και την επιδίωξη των Αμερικανών και της Ε.Ε. για συνεκμετάλλευση του Αιγαίου και της Ανατολικής Μεσογείου, λέμε στον λαό μας ότι δεν χωρά κανένας εφησυχασμός.

Τη Δευτέρα, θα θέσουμε στον κύριο Υπουργό ορισμένα ζητήματα και ζητήματα που αφορούν την Οδηγία της Ε.Ε. για το χωροταξικό σχεδιασμό των θαλάσσιων ζωνών και επιφυλασσόμαστε να τοποθετηθούμε στην Ολομέλεια.

Επειδή, έγινε συζήτηση για τα Βαλκάνια, παίρνουμε υπόψη μας την χθεσινή δήλωση του κυρίου Υπουργού κατά τη διάρκεια της συνάντησης που είχε με τον Υπουργό Εξωτερικών της Βόρειας Μακεδονίας. Ο κύριος Υπουργός δήλωσε ότι «δεν μπορούμε να επιτρέψουμε τη δημιουργία ενός κενού σταθερότητας στην περιοχή των Δυτικών Βαλκανίων που θα μπορούσε εύκολα να καλυφθεί από άλλες μη ευρωπαϊκές δυνάμεις». Πιστεύουμε, ότι οι εξελίξεις είναι πιο σύνθετες στην περιοχή των Βαλκανίων.

Τα προβλήματα στα Βαλκάνια είναι βαθύτερα. Με ευθύνη πρώτα απ’ όλα του ΣΥΡΙΖΑ, η ένταξη της Βόρειας Μακεδονίας στο ΝΑΤΟ και την Ε.Ε. ήταν κατά τη γνώμη μας, η βάση της Συμφωνίας των Πρεσπών και αυτό προσθέτει ένα άλλο ακόμα στοιχείο στην όξυνση των ανταγωνισμών στην περιοχή. Τα Βαλκάνια είναι πεδίο σκληρών αντιθέσεων και ανταγωνισμών. Ανταγωνισμών των αστικών τάξεων και ισχυρών καπιταλιστικών κρατών. Οι Αμερικάνοι έχουν στήσει μεγάλες στρατιωτικές βάσεις. Η στρατιωτική αμερικανική βάση στο Gold Steel στο Κόσσοβο, έχει χιλιάδες Αμερικάνους στρατιώτες και σύγχρονο εξοπλισμό. Βάσεις στην Αλβανία, βάσεις στη Βόρεια Μακεδονία, βάσεις στη Βουλγαρία, βάσεις στρατιωτικές αμερικανικές στη Ρουμανία.

Η Ρωσία διατηρεί σχέσεις με τη Σερβία ή και το σερβικό τομέα στη Βοσνία, Ερζεγοβίνη. Η Κίνα προωθεί το νέο δρόμο του μεταξιού και αυτή είναι μία βάση για εξελίξεις στα Βαλκάνια την επόμενη περίοδο και δυστυχώς η Ελλάδα έχει μπει -έχει εμπλακεί- μέσα σε σχεδιασμούς, που είναι κατά τη γνώμη μας επικίνδυνοι. Και οι σχεδιασμοί αυτοί αφορούν την εναρμόνιση, την αντιστοίχιση με επιδιώξεις των Αμερικανών, του ΝΑΤΟ και της Ευρωπαϊκής Ένωσης και βεβαίως με εκπροσώπηση αστικών συμφερόντων. Συμφερόντων μεγάλων επιχειρηματικών ομίλων που προσδοκούν τη γεωστρατηγική τους αναβάθμιση σε όλες τις περιοχές και στην περιοχή των Βαλκανίων.

Μία ματιά που έριξα –τώρα- για το άρθρο 4, θέλω να πω, ότι κάναμε μία εξαντλητική τοποθέτηση κατά το δυνατόν στη χθεσινή συνεδρίαση και εκφράσαμε τις αντιρρήσεις μας και από τη διατύπωση που είδα, θέλω να πω και σήμερα, ότι η διατύπωση αυτή δεν καλύπτει το Κ.Κ.Ε.

Σας ευχαριστώ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, κύριε Μαρίνε.

**ΝΙΚΟΛΑΟΣ ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** ΚύριεΠρόεδρε, μου επιτρέπετε;

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Παρακαλώ, κύριε Υπουργέ.

**ΝΙΚΟΛΑΟΣ ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Με συγχωρείτε, απλώς, δράττομαι της ευκαιρίας και ίσως και για να μην μιλήσω και μετά να πω για τις νομοτεχνικές τώρα, αλλά δεν είναι αυτός ο λόγος.

Κατ’ αρχήν κατατέθηκε μια νομοτεχνική αλλαγή στο τέλος προηγούμενης συνεδρίασης μετά το Προεδρικό Διάταγμα 107 του 2020 προστίθενται οι λέξεις «όπως εκάστοτε ισχύει». Άρα, παρακαλώ γραφτεί στα πρακτικά.

Μετά τις παρατηρήσεις των συναδέλφων και ιδίως της μείζονος και της ελάσσονος αντιπολίτευσης του κ. Κατρούγκαλου, και του κ . Λοβέρδου, στο άρθρο 4, μετά τις λέξεις προσωρινή βάση, προστίθενται οι λέξεις «και μέχρι την υιοθέτηση τροποποίησης του παραρτήματος 1, του Κανονισμού της Ευρωπαϊκής Ένωσης 1380/2013, η οποία αναφορά στα ως άνω …..(δεν ακούγεται) και συγχρόνως διαγράφονται, γιατί μετά δεν έχει νόημα, να παραμείνουν οι λέξεις «για όσο χρονικό διάστημα καθορίζει τις αποφάσεις αυτές».

Άρα, αν έχετε την καλοσύνη μέχρι τη συζήτηση στην Ολομέλεια, την Τρίτη τοποθετείστε επ’ αυτών.

Να μου επιτρέψετε, να κάνω και μια άλλη δήλωση, γιατί διολισθαίνει και ήταν αυτονόητο η συζήτηση και στο ευρύτερο θέμα των διερευνητικών και γενικά του πως η Κυβέρνηση προσέρχεται.

Κύριοι συνάδελφοι, το λέω για την αίθουσα, το λέω για τα πρακτικά και το λέω και για να διευκρινίζεται η διεθνή θέση της χώρας και στους ξένους συνομιλητές μου, είχα την ευκαιρία να το πω και στη Ρώμη και στην Λισαβώνα στην Προεδρία, στην Πορτογαλική Προεδρία προχθές. Η διεθνής σύμβαση για το δίκαιο της θάλασσας είναι τμήμα του εσωτερικού ελληνικού δικαίου, την έχει κυρώσει η χώρα μας. Είναι όμως και τμήμα του ευρωπαϊκού κεκτημένου, διότι την έχει κυρώσει αυτοτελώς και η Ευρωπαϊκή Ένωση.

Η Ελλάδα σε οποιαδήποτε συζήτηση, με οποιαδήποτε χώρα, σε οποιαδήποτε συζήτηση δεσμεύεται από το ευρωπαϊκό κεκτημένο και δεσμεύεται και η Ευρωπαϊκή Ένωση από το ευρωπαϊκό κεκτημένο είναι αυτονόητο. Αυτό που λέω είναι αυτονόητο, αλλά επειδή ίσως -δεν αναφέρομαι στην αίθουσα, δεν αναφέρομαι ίσως και στη χώρα και εκτός της χώρας- δεν είναι απολύτως κατανοητό αυτό δεσμεύει την Ευρωπαϊκή Ένωση και τα κράτη-μέλη της Ευρωπαϊκής Ένωσης όταν διαπραγματεύονται με άλλα κράτη. Είναι αυτονόητο αυτό που λέω, αλλά το λέω για τα πρακτικά.

Θα μου επιτρέψετε δε να σας πω ένα παράδειγμα διαφορετικό μεν, αλλά που καθιστά σαφές, η σύμβαση για τα δικαιώματα του ανθρώπου είναι τμήμα του ευρωπαϊκού κεκτημένου. Φαντάζεστε μια Ευρωπαϊκή χώρα να συζητά με τρίτη χώρα θέματα που να σχετικοποιούν τη σύμβαση για τα δικαιώματα του ανθρώπου; Θα μπορούσε δηλαδή η Γαλλία παραδείγματος χάριν διαπραγματευόμενη με μια χώρα εκτός Ευρωπαϊκής Ένωσης, να συμφωνήσει, ότι στις μεταξύ τους σχέσεις, δεν ισχύει η σύμβαση για τα δικαιώματα του ανθρώπου; Αυτά είναι άτοπα.

Κατά συνέπεια η χώρα μας η οποία φιλοδοξεί, αυτή είναι η επιλογή της μείζονος πλειοψηφίας και του ελληνικού λαού και της συντριπτικής πλειοψηφίας του πολιτικού συστήματος, να είναι στον σκληρό πυρήνα του ιστορικού ευρωπαϊκού εγχειρήματος, δεσμεύεται από το ευρωπαϊκό κεκτημένο το οποίο αποτελεί και τον ελληνικό νόμο. Αυτό για να μην υπάρχει οποιαδήποτε συζήτηση εντός ή εκτός της χώρας για το ποιο, σε ποιο πλαίσιο μπορεί η χώρα αυτή να συζητά, να διαπραγματεύεται, να συμφωνεί.

Σας ευχαριστώ πολύ.

**ΓΕΩΡΓΙΟΣ ΚΑΤΡΟΥΓΚΑΛΟΣ** **(Εισηγητής της Μειοψηφίας):** Μια που δεν θα τοποθετηθείτε για το διάβημα, αν θέλετε να μας πείτε κάτι.

**ΝΙΚΟΛΑΟΣ** **ΔΕΝΔΙΑΣ** **(Υπουργός** **Εξωτερικών):** Έχει γίνει διάβημα για το πρώτο, το άλλο δεν έχουμε ενημερωθεί ακόμη ως Υπουργείο Εξωτερικών από τις αρμόδιες αρχές. Είναι αυτονόητο ότι διάβημα γίνεται εφόσον το αρμόδιο Υπουργείο …, αλλά για το πρώτο έχει γίνει διάβημα στην Άγκυρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ** **(Πρόεδρος της Επιτροπής):** Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ κύριε Πρόεδρε. Καλώς μεσολάβησε η παρέμβαση του κυρίου Υπουργού, όμως στο τελευταίο που είπατε, για το ευρωπαϊκό κεκτημένο, δεν θα διαφωνήσει κανένας. Εγώ, όμως, ρωτώ κάτι αντίστοιχο με αυτό που κερδίζουν οι Ιταλοί στα χωρικά ύδατα τα δικά μας από τα 6 στα 12 ναυτικά μίλια για την αλιεία, για εμάς δεν ισχύει το ευρωπαϊκό κεκτημένο να ψαρεύουν οι δικοί μας ψαράδες στα χωρικά ύδατα τα δικά τους; Είναι μία ερώτηση και αυτή.

Κυρίες και κύριοι, μετά από τρεις συνεδριάσεις στην Επιτροπή μας, φτάνουμε στο τέλος του νομοσχεδίου αυτού για την επέκταση της αιγιαλίτιδας ζώνης στο Ιόνιο μέχρι το ακρωτήριο Ταίναρο. Είναι μία απόφαση, η οποία κατά την άποψη όλων, δεν αμφισβητείται πλέον και θα έπρεπε να την έχουμε πάρει από το 1995 μέχρι σήμερα που επικυρώθηκε το δίκαιο της θάλασσας από την πατρίδα μας. Καμία κυβέρνηση, όμως, δεν μπόρεσε να το κάνει αυτό ή δεν θέλησε να το κάνει αυτό ή αδράνησε, όπως είπε ο κύριος Χατζηβασιλείου, να το κάνει αυτό. Οι λόγοι είναι προφανείς. Καμία κυβέρνηση δεν ήθελε προφανώς να τα βάλει με την Τουρκία και το casus belli της, στο οποίο από το 1995 έχει γίνει ο φόβος και ο τρόμος όλων των κυβερνήσεων. Αντί να είναι όλες οι κυβερνήσεις όπως χθες, νομίζω ότι είχαμε από όλα τα κόμματα την θετική εισήγηση, για την αγορά των Rafale των νέων αεροσκαφών για την Πολεμική μας Αεροπορία, δεν μπόρεσε ή δεν θέλησε να ισχυροποιήσει τις Ένοπλες Δυνάμεις, πράγμα το οποίο θα της έλυνε τα χέρια στην εξωτερική της πολιτική και στη διπλωματία. Γιατί κακά τα ψέματα κανένας Υπουργός Εξωτερικών, κανένας πρωθυπουργός και καμία κυβέρνηση αν δεν έχει ισχυρές Ένοπλες Δυνάμεις, δεν θα μπορούσε να εφαρμόσει τη διπλωματία την οποία θέλει.

Μίλησε, ο κύριος Υπουργός, για τις διερευνητικές επαφές. Κύριε Υπουργέ, σας καλούμε τώρα που ξεκινάνε οι διερευνητικές επαφές να προσέξετε, διότι μπαίνουμε σε μία ατραπό στην οποία δύσκολα, μέχρι το καλοκαίρι θα βγούμε από αυτήν. Είστε ένας άνθρωπος που βάζει τα πράγματα κάτω και τα υπολογίζει. Εγώ σας ερωτώ, όταν ο ομόλογός σας ο κύριος Τσαβούσογλου μιλάει για τις 60 διερευνητικές επαφές μέχρι τώρα και τις πέντε χιλιάδες σελίδες πρακτικά, στα οποία αναφέρονται εκτός από την αποκλειστική οικονομική ζώνη, οι διερευνητικές επαφές και την υφαλοκρηπίδα, αλλά και όλα τα άλλα τα οποία θέτει αποστρατικοποίηση, ιδιοκτησία 16 νήσων, 10 ναυτικά μίλια στον αέρα, μειονότητα στη Θράκη κ.α., τι θα κάνει η ελληνική πλευρά όταν ξεκινήσουν οι διερευνητικές αυτές επαφές και πάρει στα χέρια της αυτές τις αιτιάσεις των Τούρκων; Θα σταματήσουν οι διερευνητικές επαφές ή θα συνεχιστούν; Πού σταμάτησαν του 2016; Νομίζω ότι πρέπει να έχετε κι εσείς πρακτικά όπως έχει και ο κ. Τσαβούσογλου στο Υπουργείο και μπορείτε να μας πείτε αν θέλετε αν μέσα σε αυτά, που είπε ο κ. Τσαβούσογλου, υπάρχει δόση αλήθειας ή δόση παραμυθιού. Νομίζω, ότι θα ήταν μια έντιμη πράξη από μέρους σας να δούμε τι γινόταν 60 φορές μέχρι τώρα και τι μπορεί να γίνει ή να μη γίνει στην 61η.

Είναι ένα πολύ σοβαρό θέμα. Η Ελλάδα είναι γεμάτη από πακιστανούς και το Πακιστάν αυτή τη στιγμή είναι εχθρός της πατρίδας μας. Φαίνεται καθαρά. Αφού, λοιπόν, δεν αμφισβητεί κανένας ότι έπρεπε ήδη από το 1995 μέχρι σήμερα να είχε επεκταθεί η αιγιαλίτιδα ζώνη σε όλη την επικράτεια, διότι είναι αναφαίρετο δικαίωμα της πατρίδας μας, εσείς έρχεστε και κάνετε την επιλεκτική τμηματική οριοθέτηση. Και μάλιστα όπως σας είπαν προηγουμένως και οι συνάδελφοι από την Αξιωματική Αντιπολίτευση, από την ΚΙΝΑΛ και από το ΚΚΕ, υπάρχει ένα θέμα, το οποίο νομίζω ότι πρέπει να το πείτε εδώ προτού πάμε στην Ολομέλεια. Για ποιο λόγο σταμάτησε στο Ακρωτήριο Ταίναρο, κύριε Υπουργέ, η οριοθέτηση, η επέκταση; Γιατί δεν πήγαμε ούτε έστω μέχρι τα Κύθηρα, Αντικύθηρα που είχε προσπαθήσει ο κ. Κοτζιάς; Σήμερα βέβαια ο κύριος Κατρούγκαλος θυμήθηκε την ιστορία με τον κ. Κοτζιά που του τη θυμίσαμε χθες και την αντίδραση τότε της Νέας Δημοκρατίας και το τι είπαν ο κύριος Κουμουτσάκος, ο κ. Βενιζέλος από το ΚΙΝΑΛ, ο κύριος Γεωργιάδης και άλλοι σημερινοί Υπουργοί της Νέας Δημοκρατίας, που είχαν βγει έξω από τα ρούχα τους όταν επρόκειτο ο κύριος Κοτζιάς να κάνει την επέκταση αυτή. Και να μας πείτε γιατί δεν έγινε η επέκταση και στα Κύθηρα, Αντικύθηρα μεταξύ της Βορείου Κρήτης και των Κυθήρων, Αντικυθήρων και βέβαια των δύο οδών αβλαβούς διελεύσεως που μίλησε ο κ. Λοβέρδος αναλυτικά που είχε χαράξει ο κ. Κοτζιάς. Πράγμα το οποίο ήταν δικαίωμά μας και είχαν γίνει. Γιατί δεν έγινε αυτό;

Επίσης, γιατί επιλέγετε να φέρετε σε άλλο νομοσχέδιο την επέκταση αιγιαλίτιδας ζώνης στο Κρητικό Πέλαγος; Αυτό νομίζω είναι ένα θέμα, το οποίο έπρεπε να μας το έχετε εξηγήσει ή τουλάχιστον και τώρα στην ομιλία σας μετά πρέπει να μας το πείτε.

Κύριε Χατζηβασιλείου, μιλήσατε προηγουμένως γιατί την «κακή» Συμφωνία των Πρεσπών. Σήμερα κιόλας. Χθες ο κύριος Μητσοτάκης είχε συνάντηση με τον Υπουργό Εξωτερικών των Σκοπίων ή της Βόρειας Μακεδονίας όπως τώρα πλέον την αποκαλείτε. Όχι εμείς, εσείς. Διότι, εσείς με την υπογραφή σας και την πλάτη που είχατε βάλει στο ΣΥΡΙΖΑ, το περάσατε, αφού λέγατε για προδοτικές συμφωνίες, για κατάπτυστες συμφωνίες. Έρχεστε σήμερα, λοιπόν, ακόμα και μετά τις προχθεσινές ή χθεσινές ενέργειες του κυρίου Δένδια, ο οποίος «μαστίγωσε» τον Ομόλογό του στα Σκόπια που χρησιμοποιούν ακόμα τα σύμβολα της Μακεδονίας, της Βεργίνας και τώρα λέτε «κακή» Συμφωνία. Γιατί, λοιπόν, διαιωνίζετε αυτό το φαινόμενο; Από τη μία να λέμε «κακή» Συμφωνία και από την άλλη να τιμούμε αυτή την «κακή» Συμφωνία;  Εκτός κι αν δεν την τιμάτε. Πρέπει να είμαστε λογικοί. Τι πάει να πει υπογράφτηκε; Δηλαδή ό,τι κακό υπογράφεται, δεν πρέπει να ξευπογράφεται; Τι μας δεσμεύει, δηλαδή, να ακυρώσουμε αυτήν τη Συμφωνία, αφού δεν τηρούν τη Συμφωνία των Πρεσπών, όπως λέει ο κ. Υπουργός και έχουν ακόμα σύμβολα της Βεργίνας εκεί κ.λπ.; Δεν μπορείτε να μας απαντήσετε, είναι σίγουρο.

Κύριε Υπουργέ, με το άρθρο 4, έχουμε τις αντιρρήσεις μας. Οι αλιευτικές ζώνες σε όλη την επικράτεια, πότε θα οριοθετηθούν; Διότι τα προβλήματα της αλιείας στην πατρίδα μας είναι υπαρκτά. Βλέπετε τι έγινε και χθες ακόμη, με το σκάφος της τουρκικής ακτοφυλακής που πήγε να διεμβολίσει, να βουλιάξει ουσιαστικά, το καΐκι το ελληνικό, που πήγε να ψαρέψει, δηλαδή, δεν μπορούν να ψαρέψουν πλέον οι άνθρωποι. Τι θα κάνουμε με αυτές τις αλιευτικές ζώνες, που πρέπει σύμφωνα με την Ευρωπαϊκή Ένωση να τελειώσουμε μέχρι τέλη Μαρτίου; Ούτε αυτό το έχουμε κάνει, ούτε σε αυτό μας απαντάτε.

Η Ελληνική Λύση, κ. Υπουργέ, από την πρώτη στιγμή είχε τοποθετηθεί αρνητικά στη Συμφωνία αυτή για την αποκλειστική οικονομική ζώνη και την υφαλοκρηπίδα με την Ιταλία, διότι ήταν πράγματι μια κακή Συμφωνία, διότι φέρατε τον όρο για πρώτη φορά «μερική ή μειωμένη επήρεια», Στροφάδες και Διαπόντιοι. Αυτό έγινε, εν συνεχεία, με τη Συμφωνία της Αιγύπτου, αφήσαμε από τον 26ο μεσημβρινό και ανατολικότερα, όλο το πεδίο ελεύθερο στον Τούρκο, βγήκε το ORUC REIS, να το αποτέλεσμα, γκρίζαρε τόσες ζώνες, δεν μιλήσαμε καθόλου, έφθασε 6,1 μίλια έξω από τη Ρόδο, δεν υπολογίζει καθόλου αποκλειστική οικονομική ζώνη και υφαλοκρηπίδα στα νησιά πλέον τα κυριότερα, ούτε στο σύμπλεγμα της Μεγίστης, αλλά και μειωμένη επήρεια ακόμη και στην Κρήτη, ακόμη και στη Ρόδο. Πολύ φοβούμαι κύριε Υπουργέ, ότι το σχέδιο μετά και από τη Συμφωνία της Μαδρίτης, όπως αυτή καταγράφεται το 1977, πολύ φοβούμαι ότι θα πάμε και θα αυτοκτονήσουμε σε συζητήσεις με τους Τούρκους και εν συνεχεία στη Χάγη. Η άποψη της Ελληνικής Λύσης είναι ότι δεν πρέπει να πάτε αυτή τη στιγμή, με αυτά τα δεδομένα και με την προκλητικότητα των Τούρκων σε διερευνητικές επαφές. Δεν πρέπει, είναι λάθος. Θα το δείτε όταν θα ξεκινήσει.

Η Ελληνική Λύση, εν κατακλείδι, θα στηρίξει την επέκταση της αιγιαλίτιδας ζώνης στο Ιόνιο μέχρι το Ακρωτήριο Ταίναρο, όχι ότι είναι μία σωστή ενέργεια, πιστεύουμε ότι είναι πάλι λάθος, αλλά επειδή έχουμε δώσει όρκο ότι έστω και ένα τετραγωνικό χιλιόμετρο εάν μεγαλώσει η πατρίδα μας, η Ελληνική Λύση θα είναι θετική σε αυτό.

Επί της αρχής, λοιπόν, λέμε «ναι», επί των άρθρων, πλην του άρθρου 4, «ναι».

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστούμε πολύ κύριε Μυλωνάκη. Κλείνουμε τον κύκλο των Αγορητών και των Εισηγητών με την κυρία Σοφία Σακοράφα, Ειδική Αγορήτρια του ΜέΡΑ25.

Ορίστε κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ(Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Είχαμε πει, εξ αρχής, ότι είμαστε θετικοί ως προς τον καθορισμό του εύρους της αιγιαλίτιδας ζώνης στη θαλάσσια περιοχή του Ιονίου και των Ιονίων νήσων μέχρι το Ακρωτήριο Ταίναρο της Πελοποννήσου, που γίνεται στη βάση του Διεθνούς Δικαίου. Επ’ ευκαιρία όμως θα ήθελα να απευθύνω μερικά ερωτήματα στον κύριο Υπουργό. Έχουμε ήδη επισημάνει τη σύμπτωση της επίσκεψης του Πρωθυπουργού της Αλβανίας στην Ελλάδα με την κατάθεση του συγκεκριμένου νομοσχεδίου. Τα ερωτήματα, λοιπόν, είναι κύριε Υπουργέ, ποιο είναι το αντικείμενο και το περιεχόμενο των συνομιλιών μας με τον κ. Ράμα; Που έχουν φθάσει οι διαπραγματεύσεις μας με αυτή τη χώρα και αν υπάρχει ήδη επεξεργασία συνυποσχετικού για προσφυγή στο Διεθνές Δικαστήριο ή δεν υπάρχει και εάν, εντέλει, η χώρα μας συνεχίζει να στηρίζει τα συμφωνημένα του 2009; Ή μήπως η αλλαγή στάσης της Αλβανίας έχει συμπαρασύρει και τις τότε δικές μας θέσεις; Μιλάω για τις θέσεις της τότε κυβέρνησης Καραμανλή, με Υπουργό Εξωτερικών την κυρία Μπακογιάννη. Εγκαταλείπει η κυβέρνηση Κυριάκου Μητσοτάκη τις θέσεις αυτές; Υπάρχει επιτέλους κάποια αλλαγή στη σημερινή μας στάση σε σχέση με αυτά που είχε συμφωνήσει η τότε κυβέρνηση της Νέας Δημοκρατίας; Σε σχέση με την προοπτική κοινής προσφυγής με την Αλβανία στο Διεθνές Δικαστήριο, υπάρχει ένα βασικό ερώτημα. Θα γίνει αυτή στη βάση της Συμφωνίας του 2009 και αν όχι, από πού ξεκινάμε σήμερα; Πάλι από το σημείο μηδέν;

Θυμόμαστε όλοι την κριτική που είχε ασκηθεί τότε, ότι το 2009, κακώς, η ελληνική πλευρά, δεν προχώρησε άμεσα στην ψήφιση και στην υπογραφή της τότε Συμφωνίας. Ότι κακώς, υπήρξε καθυστέρηση που άφησε περιθώρια στην άλλη πλευρά να εκμεταλλευθεί την κρίση του Συνταγματικού της Δικαστηρίου.

Η συγκεκριμένη Συμφωνία καθόριζε τις θαλάσσιες ζώνες των δύο χωρών, με βάση την αρχή της μέσης γραμμής. Όπως, όμως, είναι γνωστό, ακυρώθηκε από το Συνταγματικό Δικαστήριο της Αλβανίας, δηλαδή, από την εσωτερική έννομη τάξη της μίας από τις συμβαλλόμενες χώρες.

Βεβαίως, αν και η Αλβανία επικαλείται ζητήματα της δικής της έννομης τάξης, κατά την άποψη διεθνολόγων, η υπογραφή της Συμφωνίας από τον Υπουργό Εξωτερικών της χώρας κ. Μπάσα, είναι δεσμευτική και παράγει πλήρη έννομα αποτελέσματα. Συνεπώς, η προσφυγή στο Διεθνές Δικαστήριο, μπορεί και τώρα να γίνει στη βάση των συντεταγμένων που συμφωνήθηκαν τότε και με το ερώτημα, εάν η αλβανική πλευρά, νόμιμα ή όχι υπαναχώρησε.

Και εδώ υπάρχει ευθεία αναλογία με την υπόθεση Νιγηρίας - Καμερούν του 2002, με απόφαση γνωστή σε όσους ασχολούνται με το Διεθνές Δίκαιο. Για την υπόθεση αυτή να σημειωθεί, ότι το 2013 η Μεγάλη Βρετανία υπέγραψε συμφωνία με τη Γερμανία, σύμφωνα με την οποία, η Χερσόνησος Μπακάσι στην Αφρική ανήκε και στο Καμερούν, που ήταν γερμανική αποικία. Το 1975 η Νιγηρία και το Καμερούν υπέγραψαν Συμφωνία, με την οποία αυτό επιβεβαιωνόταν. Η Νιγηρία, όμως, δεν επικύρωσε τη Συμφωνία αυτή και το Διεθνές Δικαστήριο δικαίωσε το Καμερούν.

Οι προβληματισμοί που αφορούν στις σχέσεις μας με την Αλβανία, δεν έχουν μεταβληθεί. Στην απογραφή πληθυσμού του 2011, υπήρχαν εμπόδια στην καταγραφή στοιχείων για την ελληνική μειονότητα. Σύμφωνα με το Πρωτόκολλο της Κέρκυρας το 2014, αναγνωρίζεται στη Βόρειο Ήπειρο καθεστώς αυτονομίας, το οποίο όμως, παρόλο, που δεν αναιρέθηκε από μεταγενέστερη Συνθήκη, δεν εφαρμόστηκε ποτέ.

Υπάρχει και το γνωστό ζήτημα με τις ιδιοκτησίες της ελληνικής μειονότητας. Ιδίως, με τις απαλλοτριώσεις ιδιοκτησιών της ελληνικής μειονότητας στη Χειμάρρα. Μάλιστα, έχουν ήδη γίνει και πολλές κατεδαφίσεις. Είναι σύνθετο ζήτημα που παραμένει άλυτο. Πρέπει, όμως, κύριε Υπουργέ, να κλείσει οριστικά, με την εξασφάλιση των ιδιοκτησιακών δικαιωμάτων.

Ένα ακόμη θέμα, είναι το ιδιαίτερο ενδιαφέρον της Αλβανίας για την ελληνική επίσημη, έστω και έμμεση, αναγνώριση της χάραξης των συνόρων στην ελληνοαλβανική μεθόριο. Που βρισκόμαστε σήμερα σε αυτά τα τρία ζητήματα;

Πάντως, κύριε Υπουργέ, μας προβληματίζουν και διάφορα δημοσιεύματα στον αλβανικό Τύπο. Και αναφέρομαι στο Πρακτορείο Ανατολού - τα περισσότερα εκεί - και στο αλβανικό «Βατούν Κόκα», που παρουσιάζουν, ότι δήθεν, οι διαπραγματεύσεις του 2009 διακόπηκαν, περιλαμβάνοντας μάλιστα και διατυπώσεις περί μυστικών συμφωνιών. Μάλιστα, ο πρώην Πρόεδρος του Αλβανικού Κοινοβουλίου, επικεφαλής του κόμματος Δικαιοσύνης, Ενσωμάτωσης και Ενότητας, δήλωσε, ότι υπάρχει σχέση μεταξύ του χρονοδιαγράμματος της πρόσφατης ανακοίνωσης της Ελλάδας, των γεγονότων που συμβαίνουν στην περιοχή και τις διαφωνίες μεταξύ Ελλάδας και Τουρκίας. Και πρόσθεσε, ότι δεν υπάρχουν συζητήσεις ή συμφωνίες μεταξύ Αλβανίας και Ελλάδας για τα χωρικά ύδατα και αυτό το ζήτημα είναι κλειστό για την αλβανική πλευρά.

Όσο για την επέκταση που τώρα συζητούμε, είπε ότι αυτή, αναμφίβολα, θα επηρεάσει τη συμφωνία για τον καθορισμό της αποκλειστικής οικονομικής ζώνης, που θα υπογραφεί μεταξύ των δύο χωρών. Αναφέρθηκε, μάλιστα, ονομαστικά στους Οθωνούς και στην Ερεικούσα. Είπε, ότι η αναγνώριση, ότι αυτά τα δύο νησιά θα έχουν 12 μίλια χωρικών υδάτων, θα έχουν επιπτώσεις στις συζητήσεις, στις συμφωνίες αποκλειστικής οικονομικής ζώνης, μεταξύ Αλβανίας και Ελλάδας, στο μέλλον.

Στο ίδιο μήκος κύματος είναι και οι σχετικές δηλώσεις των κυρίων Μέλο και Αμπιζάιντ. Το επιστημονικά βάσιμο σκεπτικό για τη μειωμένη επήρεια των νησιών, σε σχέση με τις ηπειρωτικές ακτές, ακόμα και για τα χωρικά ύδατα, το χρησιμοποιεί και ο επικεφαλής του Αλβανικού Ινστιτούτου Στρατιωτικής Γεωγραφίας, αναφερόμενος και σε ελληνικές θέσεις.

Ρωτάω, λοιπόν, κύριε Υπουργέ, έχουμε υποβάλει στην Αλβανία σχετικές προτάσεις; Το ρωτώ αυτό, επειδή τα διμερή θέματά μας με την Τουρκία, από δικούς της αξιωματούχους έχουμε την πρώτη ενημέρωση. Και δυστυχώς, τελευταία, αυτό έχει γίνει κανόνας.

Να έρθω και στην περίφημη διπλωματία των αγωγών. Υπάρχουν εξελίξεις για πιο ενεργή εμπλοκή της Αλβανίας σε αυτό το πεδίο;

Όλα αυτά πρέπει να τα συνυπολογίσουμε και να μας προβληματίσουν, κύριοι συνάδελφοι, γιατί υπάρχει και το σοβαρό ενδεχόμενο παρελκυστικής πολιτικής από την Αλβανία, σε σχέση με τις μεταξύ μας συνομιλίες.

Επίσης, θα πρέπει πάντα να συνυπολογίζουμε και τις ιδιαίτερες σχέσεις που έχουν πλέον διαμορφωθεί μεταξύ Τουρκίας και Αλβανίας. Γι΄ αυτό και θεωρώ ότι πρέπει να έχουμε κάποιες απαντήσεις σε αυτά τα ερωτήματα, κύριε Υπουργέ.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Ευχαριστούμε πολύ και εμείς την κυρία Σακοράφα.

Κλείνει ο κύκλος των Εισηγητών και των Ειδικών Αγορητών.

Κύριε Υπουργέ, έχετε το λόγο.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριε Πρόεδρε σας ευχαριστώ, αλλά χάρη στη δική σας καλοσύνη και στην ανοχή των συναδέλφων στο μέσο της τοποθέτησης των Αγορητών και των Εισηγητών τοποθετήθηκα. Δεν υπάρχει κάτι άλλο να πω πέραν του να παρατηρήσω πάλι αυτό που είπα και στην πρώτη συζήτηση στην Επιτροπή ότι έχει διαμορφωθεί ένα κλίμα κατανόησης και ομοψυχίας σε ένα θέμα που είναι εθνικό.

Τη Δευτέρα, όπως παρατήρησε και ο κ. Λοβέρδος και ο κ. Κατρούγκαλος έχουμε τις συναντήσεις μεταξύ μας. Ορισμένα θέματα που ίσως έχουν κάποια πτυχή λεπτότητας μπορούμε να τα συζητήσουμε και κατ΄ιδίαν και από εκεί και πέρα την Τρίτη και την Τετάρτη στην Ολομέλεια μπορούμε να επιστρέψουμε στα θέματα του νομοθετήματος. Θα μελετήσει και η αντιπολίτευση τις μεταβολές, τις νομοτεχνικές βελτιώσεις που έγιναν στο άρθρο 4 και θα έχουμε όλοι την ευκαιρία να συζητήσουμε πάλι και οποιοδήποτε θέμα υπάρχει από το άρθρο 2 αν κάποια πλευρά κρίνει ότι εκεί μπορεί να είμαστε τεχνικά αρτιότεροι από την προτεινόμενη εδώ εισήγηση.

Και πάλι ευχαριστώ θερμά για τη συζήτηση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Κυρίες και κύριοι συνάδελφοι, στο σημείο αυτό ολοκληρώθηκε και η συνεδρίαση για τη β΄ ανάγνωση του σχεδίου νόμου του Υπουργείου Εξωτερικών: «Καθορισμός του εύρους της αιγιαλίτιδας ζώνης στη θαλάσσια περιοχή του Ιονίου και των Ιονίων Νήσων μέχρι το Ακρωτήριο Ταίναρο της Πελοποννήσου».

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 2 και 4 γίνονται δεκτά κατά πλειοψηφία, όπως τροποποιήθηκαν από τον κ. Υπουργό. Επίσης, τα υπόλοιπα άρθρα, όπως και το ακροτελεύτιο άρθρο γίνονται δεκτά κατά πλειοψηφία.

Επομένως, το σχέδιο νόμου και επί της αρχής και επί των άρθρων γίνεται δεκτό κατά πλειοψηφία.

Γίνεται δεκτό και στο σύνολό του;

**ΠΟΛΛΟΙ ΒΟΥΛΕΥΤΕΣ:** Δεκτό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Άρα, το σχέδιο νόμου γίνεται δεκτό επί της αρχής, επί των άρθρων και στο σύνολό του κατά πλειοψηφία.

Κύριε Υπουργέ, κυρίες και κύριοι συνάδελφοι, όπως ακριβώς τονίσαμε και η συμφωνία αυτή -και χαίρομαι ειλικρινά που έχω την ευθύνη και την τιμή να προεδρεύω σε μια τέτοια συνεδρίαση- είναι μια πολύ σημαντική και ιστορική συμφωνία όχι γιατί την υπογράφει η κυβέρνηση της Νέας Δημοκρατίας, αλλά γιατί την υπογράφει η Ελλάδα. Εμείς θα φύγουμε οι πράξεις μας όμως και οι συνέπειές τους, είτε θετικές είτε και αρνητικές, θα επηρεάζουν τις επόμενες γενιές. Είναι, λοιπόν, πολύ σημαντικές πράγματι αυτές οι συμφωνίες και μάλιστα, όπως θα έλεγα, είναι το ίδιο σημαντικές και οι συμφωνίες που έγιναν και με την Ιταλία και με την Αίγυπτο. Γιατί επαναλαμβάνω ότι όλα αυτά προδικάζουν ακριβώς τι εννοούμε και πώς προχωρούμε.

Νομίζω ότι εδώ μπορούμε να στείλουμε και το μήνυμα ότι η Ελλάδα, επειδή αρχίζουν και οι διερευνητικές επαφές, δεν ετεροπροσδιορίζεται αλλά αυτοπροσδιορίζεται με βάση το διεθνές δίκαιο, το δίκαιο της θάλασσας και την εξυπηρέτηση των εθνικών συμφερόντων.

Θα ήθελα στο σημείο αυτό, κυρίες και κύριοι συνάδελφοι, να σας ανακοινώσω ότι ήδη έχουμε συνεννοηθεί και έχουμε κλείσει και θα ήθελα να το ξέρετε, κύριε Υπουργέ, όπως σας έχω ενημερώσει εξάλλου και κατ΄ιδίαν ότι στις 28 Ιανουαρίου θα έχουμε μια κοινή συνεδρίαση με τηλεδιάσκεψη με την αντίστοιχη Επιτροπή Εξωτερικών Υποθέσεων της Ιταλικής Βουλής, μέσω διερμηνείας. Θα κάνουμε μία ανταλλαγή απόψεων πάνω σε θέματα που αφορούν στα δύο κράτη, αλλά και γενικότερα σε θέματα που αφορούν στην πολιτική της Ευρωπαϊκής Ένωσης. Στις 2 Φεβρουαρίου, μόλις με ενημέρωσαν ότι επιβεβαιώθηκε από την Γαλλική Εθνοσυνέλευση, θα έχουμε μία κοινή συνεδρίαση με τηλεδιάσκεψη με την αντίστοιχη Επιτροπή Εξωτερικών, Άμυνας και Ενόπλων Δυνάμεων, όπως λέγεται η αντίστοιχη γαλλική Επιτροπή. Ήδη είχαν προηγηθεί οι τηλεδιασκέψεις με τους Προέδρους που έκανα και μαζί προετοιμάσαμε όλο αυτό το έδαφος και συζητούμε με την πορτογαλική Επιτροπή, επειδή η Πορτογαλία ασκεί την προεδρία, να έχουμε πάλι μία συζήτηση με τηλεδιάσκεψη για την ανταλλαγή απόψεων.

Να είστε καλά.

Στο σημείο αυτό λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. . Αναστασιάδης Σάββας, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Παναγιώτα (Νόνη) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Τέλος, και περί ώρα 10.30’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**